एक समय की बात है, पाण्डव लोग द्रौपदी को अपने आश्रम पर अकेली छोड़कर पुरोहित धौम्य से आज्ञा लेकर ब्राह्मणों के लिए आहार का प्रबन्ध करने वन में चले गए थे। उसी समय सिन्धु देश का राजा जयद्रथ, जो वद्धक्षत्र का पुत्र था, विवाह की इच्छा से शाल्व देश की ओर जा रहा था। वह अपने साथियों के साथ काम्यक वन में आया। वहाँ निर्जन वन में अपने आश्रम के दरवाजे पर पाण्डवों की प्यारी पत्नी द्रौपदी खड़ी थी, जयद्रथ की दृष्टि उस पर पड़ी। द्रौपदी का श्याम शरीर एक दिव्य तेज से दमक रहा था। जयद्रथ के साथियों ने उस अनुपम सुन्दरी की ओर देखकर हाथ जोड़ लिए और मन-ही-मन तर्क-वितर्क करने लगे- यह कोई अप्सरा है या देवकन्या है।